Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 841/13/5511	Žilina, 5.12.2013
EEČ : 2-43-610-2013

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
Obsahom zmieru je:
a.	Peňažná suma určená na všeobecne prospešné účely: 80,00 € 
b.	Konkrétny adresát peňažnej sumy určenej na všeobecne prospešné účely: Konzultačné a informačné centrum EDUKOS, o.z. Dolný Kubín 
c.	Suma odovzdaná štátu na peňažnú pomoc obetiam trestnej činnosti: 80,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ Žilina pod spisovou značkou ORP-181/DI-ZA-2013.
Dňa 30.08.2013 v čase o 11:30 hod. viedla osobné motorové vozidlo zn. Toyota Yaris s ev.č. ZA 051FF v Žiline po ulici Severnej v smere jazdy na cestu I/64, ulica Rajecká cesta, kde nerešpektovala dopravnú značku „P1“, „Daj prednosť v jazde“, vošla do križovatky, kde nedala prednosť v jazde zľava po hlavnej ceste prichádzajúcemu vodičovi XXXXX, ktorý viedol motocykel zn. Aprilia, ev.č. ZA 802AH, v pravom jazdnom pruhu jednosmernej dvojpruhovej komunikácie od Rajca, v dôsledku čoho došlo ku stretu ľavej časti vozidla Toyota Yaris s prednou časťou motocykla Aprilia, ktorý bol odhodený vľavo v smere jazdy do betónových zábran, pričom XXXXX pri dopravnej nehode utrpel zranenia - povrchové oderky v oblasti brady, oderky na dlani a predlaktiach oboch horných končatín, hlbšie vpravo 250 cm˛, vľavo 150 cm˛, a povrchové oderky v oblasti oboch kolien, ktoré si vyžiadali práceneschopnosť v trvaní 15 dní, pričom svojím konaním XXXXX porušila ustanovenia § 20 ods. 1 zák. č. 8/2009 Z.z. o cestnej premávke a o zmene a doplnení niektorých zákonov.

Odôvodnenie: 
	Poverený príslušník OR PZ, ODI, Žilina uznesením sp. zn. ČVS:ORP-181/DI-ZA-2013 zo dňa 29.09.2013 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin ublíženia na zdraví podľa § 158 Tr. zák. na vyššie uvedenom skutkovom základe. 

	Po skončení skráteného vyšetrovania mi poverný príslušník PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, ako aj v prípravnom konaní pred povereným príslušníkom PZ sa obv. XXXXX ku spáchaniu činu, ktorý sa jej kladie za vinu, priznala a vyhlásila, že  spáchala skutok, za ktorý je stíhaná. Obvinená sa za svoje konanie ospravedlnila poškodenému za to, že nevenovala dostatočnú pozornosť jazde a spôsobila tým dopravnú nehodu a uviedla, že jej je ľúto, že poškodený musel zniesť bolestivé ošetrenie a ďalšie obmedzenie v súvislosti s ublížením na zdraví. Obvinená taktiež uviedla, že táto dopravná nehoda je pre ňu nepríjemným poučením do budúcna a pri jazde motorovým vozidlom bude cestnej premávke venovať oveľa väčšiu pozornosť. Obvinená taktiež urobila opatrenie na uhradenie bolestného poškodenému tým, že nahlásila poistnú udalosť poisťovni, v ktorej malo vozidlo uzavreté povinné zmluvné poistenie, tak ako to vyplýva z fotokópie oznámenia vydaného Generali Slovensko poisťovňou, a.s., ktorá je súčasťou záverečnej správy z mediácie.

Poškodený XXXXX uviedol, že súhlasí so zmierom, pričom od obvinenej požaduje uhradiť bolestné, ktoré podľa znalca predstavuje sumu 805,-Eur.  Poškodený súčasne vyhlásil, že dodržaním tejto dohody sú jeho nároky vo vzťahu k obvinenej v súvislosti s náhradou škody a inej ujmy spôsobenej trestným činom v celom rozsahu uspokojené. 

	Skutočnosť uzavretia zmieru medzi obvinenou XXXXX a poškodeným XXXXX je zrejmá z písomného zmieru uzatvoreného dňa 29.11.2013 v kancelárii probačného a mediačného úradníka Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinená XXXXX nemá v odpise z Registra trestov GP SR žiadny záznam a taktiež nemá žiadny záznam ani v Ústrednej evidencii priestupkov MV SR.

	Obvinená XXXXX zložila dňa 29.11.2013 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 160,-Eur. 

	V rámci zmieru uzatvoreného medzi obvinenou a poškodeným zo dňa 29.11.2013 bol určený ako adresát peňažnej sumy určenej na všeobecne prospešné účely Konzultačné a informačné centrum EDUKOS, o.z. Dolný Kubín. Výška peňažnej sumy určenej na verejnoprospešné účely bola stanovená u XXXXX na 160,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 80,-Eur, patrí občianskemu združeniu Konzultačné a informačné centrum EDUKOS, Dolný Kubín, Ťatliakova č. 2051/8, IČO: 37 801 848, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený vo XXXXX.

	Za prečin ublíženia na zdraví podľa § 158 Tr. zák. dovoľuje Trestný zákon uložiť trest odňatia slobody až na 1 rok. 

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinená vyhlásila, že spáchala skutok, za ktorý je stíhaná, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, urobila opatrenie smerujúce k náhrade škody poškodenému, zložila na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sama obvinená ako i poškodený udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu nie je prípustná sťažnosť.

JUDr. Ľuboš Kríž
prokurátor